 Kutokana na ukata uliopo katika Shirikisho la Ndondi (BFT), timu hiyo badala ya kupeleka mabondia nane, makocha na viongozi, ilipeleka mabondia wanne na kocha mmoja na iliondoka siku moja baada ya kuanza kwa mashindano hayo.Akizungumza jana Katibu Mkuu wa BFT Makore Mashaga alisema kuwa, waliwataarifu waandaaji kuwa timu ya taifa itachelewa kufika Mombasa, hivyo ipangwe kabisa katika ratiba ya mashindano hayo.Mashaga aliwataja mabondia hao kuwa ni Gervas Rogasias wa uzito wa kilo 49, Said Hofu wa kilo 52, Hamad Furahisha wa uzito wa kilo 56 na Ismail Isack wa kilo 60, ambao wako chini ya kocha Said Omary ‘Gogopoa’.Katibu huyo alisema kuwa timu hiyo imeondoka na ari kubwa, licha ya kwenda na mabondia wachache, ambapo imeahidi kufanya vizuri katika mashindano hayo.Mashindano hayo ni moja ya vipimo vya timu hiyo ya taifa ya ndondi kwa ajili ya kushiriki mashindano ya Afrika nchini Morocco, yale ya Mataifa ya Afrika Brazzaville, Congo na yale ya dunia yatakayofanyika baadae Qatar.